Coaliția a decis luni să aibă candidaturi comune PSD-PNL în mai multe orașe mari care acum sunt conduse de primari USR, au declarat surse politice pentru HotNews.ro.
Astfel, PNL va da candidatul la Primăria Brașov, unde se va lupta cu Allen Coliban, iar PSD la Primăria Bacău, condusă acum de Lucian Viziteu.
Și în județul Timiș s-a ajuns la un acord: Alfred Simonis va fi candidatul PSD la Consiliul Județean, în timp de Nicolae Robu va intra în cursa pentru Primăria Timișoara din partea PNL pentru a-l înfrunta pe Dominic Fritz.
Decizia vine în contextul în care filialele PNL din Timiş au votat în unanimitate împotriva alianţei electorale cu PSD la Consiliul Naţional Extraordinar al PNL, convocat duminică seară.
Președintele PNL Timiș, Alin Nica, s-a opus vehement alianței cu PSD. Acesta a fost avertizat de conducerea partidului că i se va cere demisia de la conducerea județeană a formațiunii politice dacă nu se va alinia deciziilor luate de coaliție.
S-au decis candidaturi comune la sectoarele 1, din parte PNL, şi la sectoarele 2 şi 5, unde propunerile vor veni din partea PSD.
Liberalii şi social-democraţii mai analizează posibilitatea unor candidaturi comune la Satu Mare și Mureș, dar încă nu s-a luat o decizie.
Hotărârile luate luni vin după ce managerul Spitalului Universitar București, Cătălin Cîrstoiu, a fost prezentat oficial săptămâna trecută drept candidatul PSD-PNL la Primăria Capitalei.
Cine va deschide lista la europarlamentare?
O discuţie a avut loc şi în privinţa listei la europarlamentare, care a rămas fără candidatul de pe locul 1, după ce șefa Reprezentanței Comisiei Europene în România, Ramona Chiriac, care deschidea inițial lista alianței PSD-PNL, a anunțat joi că s-a retras.
Liderii coaliţiei au stabilit că primul loc pe lista comună de la alegerile europarlamentare să fie ocupat de Mihai Tudose.
Lista finală a candidaților PSD-PNL la europarlamentare
- Mihai Tudose
- Rareș Bogdan
- Gabriela Firea
- Dan Motreanu
- Claudiu Manda
- Adina Vălean
- Victor Negrescu
- Daniel Buda
- Vasile Dîncu
- Maria Grapini
- Siegfried Mureșan
- Dragoș Benea
- Mircea Hava
- Gheorghe Cîrciu
- Gheorghe Falcă
- Virgil Popescu
- Dan Nica
- Alexandru Muraru